-	Vi skal arbejde. Og vi skal arbejde mere. Og flere skal arbejde. Sådan lød det i går fra Mette Frederiksen, da hun var på talerstolen til konferencen ”Fremtidens Danmark” i Fredericia. Nadia Alexandrine Bach, som er hotel- og eventchef på Hotel Scheelsminde i Aalborg, synes, at de har gjort, hvad de kan det sidste halvandet år. -	Når man går ind og begynder at mene, at vi skal arbejde endnu mere og være endnu mere fleksible, så bliver det meget vanskeligt for os. Lige nu trækker vi alt, hvad vi overhovedet kan på vores medarbejdere. Vi kan, skal og vil ikke trække mere på dem. Det, synes vi ikke, er fair, siger hun. Der skal flere i uddannelse Hos Hotel Scheelsminde mangler man lige nu arbejdskraft især i form af kokke- og tjenerelever. Og det er et problem, at folk ikke går i lære mere, som de gjorde engang, men Nadia Alexandrine Bach er optimistisk. -	Jeg har en tro på, at det lige så stille kommer tilbage. Og vi vil gøre en kæmpe indsats for at gøre hele den uddannelse meget mere interessant, siger Nadia Alexandrine Bach. Den manglende faglærte arbejdskraft er også et problem, som, statsministeren er opmærksom på, skal løses. -	Vi kommer til at mangle faglært arbejdskraft. Det er et problem, vi ikke har kunnet løse i mange år, men det skal lykkes, siger Mette Frederiksen. Mere ansvar til elever Ved Hotel Scheelsminde vil man gøre sit til, at flere unge mennesker vender tilbage til lærepladserne. Det skal ske ved mere ansvar på jobbet. -	Vi vil uddanne eleverne rigtig meget i huset og give dem flere muligheder, end de har haft før. Vi vil gøre det mere interessant at være elev, for det er vigtigt, at de er her, siger Nadia Alexandrine Bach. Lige nu er der 45.000 unge mellem 15 og 25 år, der ikke går i skole, har en uddannelse eller et arbejde. En "katastrofe" ifølge Mette Frederiksen. - Det kan vi ikke være bekendt, og det er tudetosset for dansk økonomi, siger statsministeren.

Opsummering:
Statsministeren mener, at vi skal arbejde noget mere. Hotel- og eventchef på Hotel Scheelsminde mener, at de allerede gør alt, hvad de kan. Begge er dog enige i, at der mangler faglært arbejdskraft, og at der skal gøres noget ved det.